नई दिल्ली. पश्चिम बंगाल के नदिया जिले में एक नन के साथ हुए गैंगरेप मामले में पश्चिम बंगाल की सरकार ने सीबीआई जांच के आदेश दिए हैं. इस मामले पर सीएम ममता बनर्जी ने कहा, ‘इस मामले की गंभीरता और संवेदनशीलता को देखते हुए और इस बात पर गौर करते हुए कि घटनास्थल सीमावर्ती क्षेत्र के बहुत समीप है, मैंने मामले की जांच सीबीआई को सौंपने का फैसला किया है.’ बता दें कि शनिवार को नदिया जिले के रानाघाट उपमंडल स्थित गंगनापुर के डकैतों ने एक कॉन्वेन्ट स्कूल की 71 वर्षीय सिस्टर सुपीरियर के साथ कथित तौर पर सामूहिक रूप से बलात्कार किया था. इसके बाद मामले की सीआईडी जांच के आदेश दिए गए थे.